Polisie, boere stuit ‘rowers’ in NoordwesMet die hulp van boere in die omgewing is nog twee verdagtes aangekeer, terwyl ŉ vierde persoon die bosse in gevlug het. (Foto: Hansie Linde) Die polisie in Noordwes het met die hulp van boere in die omgewing ŉ stokkie gesteek voor ŉ rowerbende se planne. Brig. Sabata Mokgwabone, polisiewoordvoerder in die provinsie, sê veiligheidsbeamptes was Maandag omstreeks 07:00 by ŉ sakeonderneming op Schweizer-Reneke toe drie mans hulle genader en met vuurwapens en ŉ mes gedreig het. “Die verdagtes het een van die veiligheidswagte ontwapen en hulle volgens die inligting van kontant in ŉ houer beroof,” sê hy. “Een van die verdagtes het twee van die geldwa se bande met ŉ mes gesteek en dit beskadig voor hulle in ŉ wit enkelkajuit- Ford Ranger van die toneel gevlug het.” ŉ Skietery het uitgebreek nadat die wegkomvoertuig kort daarna opgemerk is en dit het op die Christiana-pad omgeslaan, sê Mokgwabone. Een van die verdagtes is dood op die toneel aangetref met wat lyk soos ŉ skietwond. Met die hulp van boere in die omgewing is nog twee verdagtes aangekeer, terwyl ŉ vierde persoon die bosse in gevlug het. Dié verdagte is steeds op vrye voet. ŉ Vuurwapen en kontant is in die verdagtes se voertuig gevind. Die verdagtes, onderskeidelik 29 en 33 jaar oud, sal na verwagting binnekort in die landdroshof op Schweizer-Reneke op ŉ aanklag van gewapende roof verskyn. Die Valke het intussen die ondersoek oorgeneem. Lt.genl. Sello Kwena, polisiehoof in Noordwes, het die samewerking tussen die polisie en boere, wat tot die inhegtenisnemings gelei het, geloof.